Die Groot Geloofswoordeboek: Die Onsterflike Siel - www.bybelkennis.co.za
by Mitch Kalp · Published 20/12/2010 · Updated 28/09/2014
Dit is 'n baie bekende uitdrukking wat vir sommige Christene 'n besondere betekenis het. Hulle sien die taak van die kerk as "die redding van onsterflike siele". Dit beteken dat mense tot bekering moet kom. En dit is inderdaad 'n baie belangrike deel van die roeping van alle Christene en die kerk as geheel om mense na die Here toe te roep en te lei.
Die uitdrukking self, "onsterflike siel", kom egter nie in die By­bel voor nie. Trouens, daar lees ons dat net God onsterflikheid be­sit (1 Tim 6:16). Ons lees wel dat ons by die opstanding on­sterflik sal word (1 Kor 15:53-54), maar dit beteken juis dat ons nog nie on­­sterflik is nie.
Mense kan daarvan verskil. Hulle kan daarop wys dat Pau­lus skryf dat die sterflike liggaam met onsterflikheid beklee sal word. Dit sou volgens hulle beteken dat net ons liggaam nog nie onsterflik is nie, maar ons siel natuurlik wel onsterflik is. Die moeilikheid hier­mee is dat Paulus anders daaroor dink (1 Tim 6:16). Verder is elders daarop gewys dat dit 'n misverstand is om te meen dat Paulus in 1 Korintiërs 15 met "liggaam" net 'n deel van die mens bedoel en die siel uitsluit. (*Opstandingsliggaam) "Liggaam" be­teken hier "die mens" sonder meer. Paulus skryf dus hier dat die mens onsterflik sal word by die wederkoms van Christus. By die bespreking van *mens is daarop gewys dat die mens 'n een­heid is en nie uit twee of meer "onderdele" bestaan nie.
En tog moet ons volle respek hê vir mense wat met soveel nadruk praat van "onsterflike siele". Wat hulle waarskynlik eint­lik bedoel, is dat elke mens 'n ewige bestemming het, en dat ons ons lewe vir die Here moet gee sodat ons die *ewige lewe kan beërf.